Isot puut ruokkivat taimia!

Näin kerron uudessa kirjassani *"Näe metsä puilta"* (kustantaja Arator). Lainaan omien havaintojeni ohessa muun muassa kanadalaisen metsäekologian professori Suzanne Simardin tutkimuksia. Simard on kuten minäkin yli 30 vuoden ajan tutkinut metsäpuiden vuorovaikutuksia. Puut välittävät kaikkialla metsässä risteilevien juurisienten rihmastojen kautta toisilleen muun muassa ravinteita, vettä ja informaatiota. Samoin olen kertonut, että aidossa metsäluonnossa toimii ensisijaisesti vuorovaikutus ja yhteistyö saman ja eri lajien yksilöiden välillä. Raaka kilpailu on vain ihmisille ominainen piirre. Ihminen tyhmillä ja ahneilla toimillaan rikkoo aidon luonnon harmonian.

Uudet tieteelliset tutkimukset todellakin korostavat puiden ja muiden kasvien kykyä ajatella, suunnitella tulevaa, kommunikoida ja jopa varoittaa toisiaan vaaroista. Kaikkea tätä on vallitseva materialistinen tiede pitänyt yksinkertaisuudessaan tutkimatta humpuukina.

Tässä syväekologisessa puheenvuorossani *"Näe metsä puilta"* otan myös kantaa länsimaisen ihmisen piittaamattomuuteen ja lyhytnäköiseen ahneeseen toimintaan, minkä seurauksena tulevaisuutemme on vakavasti uhattuna. Esitän kirjassa myös nykymenolle parempia vaihtoehtoja ja otan kantaa nykytieteen hyljeksimiin aineettomiin ulottuvuuksiin. Metsäluonnon ohella luonnon elämänvoimien tutkiminen on ollut erityisesti sydäntäni lähellä ja mielenkiinnon kohteena. Olen kirjoittanut useita metsäluontoa ja sen luonnonmukaista hoitoa kuvaavia suurelle yleisölle tarkoitettuja kirjoja. Ne perustuvat pääosin tieteelliseen tuotantooni (lähes 100 referoitua ja tuhatkunta muuta tieteellistä kirjoitusta ja esitelmää).

Kirjassa esitän kovaa faktaa herkän pehmeällä fiktiolla terästettynä!